काठमाडौं, ५ कार्तिक । वरिष्ठ हास्य कलाकार हरिवंश आचार्यले ‘जात्रा’ फिल्मका निर्देशक प्रदिप भट्टराईलाई मह सञ्चारले निर्माण गर्न लागेको नयाँ फिल्म निर्देशनको जिम्मा दिने योजना रहेको बताएका छन् । ‘जात्रा’ फिल्मको लागि आफ्नै शब्द रहेको पैसा सम्बन्धि गीत रेकर्ड गर्ने क्रममा उनले यस्तो बताएका हुन् । गीत केहि दिनमा नै सार्वजनिक हुँदैछ । ‘जात्रा’ फिल्मका निर्देशक प्रदिप भट्टराईसँग मह सञ्चारले १२ वर्ष काम गरिसकेको छ, “त्यसैले उनको दक्षता र मेहनतप्रति हामीलाई पूर्ण विश्वास छ,” हरिवंशले भने ।
मह सञ्चारद्धारा निर्मित फिल्म, टेलिफिल्म तथा विज्ञापनलाई उत्कृष्ट बनाउन मह जोडीको मात्र नभई हाम्रो समूहसँगै प्रदिपको ठूलो भूमिका रहेको खुलस्त पार्दै उनले नयाँ फिल्मको निर्देशक प्रदिपलाई नै बनाउने मनस्थिति रहेको प्रस्ट गरेका छन् । ‘जात्रा’ फिल्मको कथाले आफुलाई निकै प्रभावित गरेको भन्दै उनले फिल्मलाई दर्शकको माया मिल्नेमा ढुक्क रहेको बताए । विपिन कार्की (भस्मे), वर्षा राउत, रबिन्द्र सिंह बानीया (हनुमान), रबिन्द्र झा, प्रेक्षा बज्राचार्यलगायतको अभिनय रहेको जात्रा कार्तिक २६ देखि प्रर्दशनमा आउँदैछ ।
‘जात्रा’ प्रर्दशनपछि मह सञ्चारले निर्माण गर्ने फिल्मको तयारीमा जुट्ने हरिवंशले जानकारी दिएका छन् । स्क्रिप्ट लगभग तयार भइसकेकाले तिहारपछि आवश्यक अन्य तयारी थाल्ने उनको भनाई छ । फिल्ममा हरिवंश र मदनकृष्णको साथमा अहिले ख्याति कमाइरहेका कलाकारहरुसमेत रहनेछन् । हरिवंशले भने, अहिलेका हट र हिट नायक, नायिका पनि रहनेछन् ।
राजविराज, ८ मङ्सिर । सप्तरीको सदरमुकाम राजविराजमा विहिबारदेखि यहाँ राजविराज महोत्सव हुने भएको छ । कात्तिक २६ देखि मङ्सिर ६ गतेसम्म हुने भनिएको महोत्सव केही दिनअगाडि प्राविधिक कारण देखाउँदै स्थगित गरिएको थियो ।
वैष्णवी कालीमन्दिर युवा समितिले आयोजना गर्न लागेको उक्त महोत्सवका लागि राजविराजस्थित राजरङ्गशालामा तीव्ररुपमा तयारी गरिएको आयोजक समितिले जनाएको छ ।
महोत्सवमार्फत हुने आम्दानी वैष्णवीकाली मन्दिरको धर्मशाला र मण्डप बनाउने कार्यमा खर्च गरिने महोत्सव मेला समितिले जनाएको छ । मङ्सिर ९ गते बिहानदेखि सुरु हुने महोत्सव देखि मंसिर १९ गतेसम्म चल्ने बताइएको छ । रासस